SUTARTIS

DĖL APMOKESTINAMOSIOS PAKUOTĖS ATLIEKŲ TVARKYMO ORGANIZAVIMO

2023 m. \_\_\_\_\_\_\_\_\_\_\_\_\_\_\_\_\_\_\_\_\_\_mėn \_\_\_\_\_\_\_ d. Nr. 2024/.....

Vilnius

**UAB „ ...........................”,** įmonės kodas ................., adresas ................., LT-......... Vilnius, atstovaujama generalinio direktoriaus ...................., veikiančio(-s) pagal bendrovės įstatus(toliau – **Pavedimo davėjas)**

ir

**Gamintojų ir importuotojų asociacija „GAMTOS ATEITIS“**, juridinio asmens kodas 305991579, buveinės adresas Švitrigailos 11B, 03228 Vilnius, atstovaujama direktoriaus Karolio Šiaudkulio, veikiančio pagal įstatus (toliau – **Organizacija**),

toliau Organizacija ir Pavedimo davėjas kartu vadinami **Šalimis**, o kiekvienas atskirai **Šalimi**, sudarė šią pavedimo sutartį dėl apmokestinamosios pakuotės atliekų tvarkymo organizavimo (toliau – **Sutartis**):

1. **SĄVOKOS**
   1. Sutartyje vartojamos sąvokos ir apbrėžimai, išskyrus, jeigu Sutarties kontekstas aiškiai neapibrėžia kitos reikšmės, aiškinami taip:
      1. **Elektroninė sistema** – Organizacijos įdiegta elektroninė duomenų pateikimo sistema, kurioje Pavedimo davėjas pateikia Užsakymus, t. y. informaciją apie per einamuosius kalendorinius metus planuojamą išleisti į vidaus rinką apmokestinamosios pakuotės kiekį, taip pat informaciją apie per kiekvieną ketvirtį išleistą į rinką apmokestinamosios pakuotės kiekį, o Organizacija šią informaciją (Užsakymą) priima ;
      2. **Gamintojų ir importuotojų pareigos** – Lietuvos Respublikos pakuočių ir pakuočių atliekų tvarkymo įstatyme (toliau – **Pakuočių ir pakuočių atliekų tvarkymo įstatymas**) ir Lietuvos Respublikos atliekų tvarkymo įstatyme (toliau – **Atliekų tvarkymo įstatymas**) nustatytos gamintojų ir importuotojų pareigos, kurias gamintojai ir importuotojai Sutartimi paveda kolektyviai vykdyti Organizacijai: (1) organizuoti rūšiuojamąjį surinkimą, vežimą, paruošimą naudoti, naudojimą visų pakuočių atliekų, kurios susidarė naudojant gamintojų ir importuotojų tiektus Lietuvos Respublikos vidaus rinkai supakuotus gaminius, ir (ar) dalyvauti organizuojant tokių atliekų tvarkymą savivaldybių organizuojamose komunalinių atliekų tvarkymo sistemose; (2) aplinkos ministro nustatyta tvarka šviesti ir informuoti visuomenę pakuočių atliekų tvarkymo klausimais: apie netinkamo pakuočių atliekų tvarkymo žalą aplinkai ir žmonių sveikatai, pakuočių atliekų tvarkymo galimybes ir pan.; (3) apmokėti 1 punkte nurodyto pakuočių atliekų surinkimo, vežimo, paruošimo naudoti ir naudojimo išlaidas, taip pat visuomenės informavimo organizavimo ir vykdymo išlaidas; (4) kitos Pakuočių ir pakuočių atliekų tvarkymo įstatyme, Atliekų tvarkymo įstatyme bei kituose teisės aktuose nustatytos gamintojų ir importuotojų, išleidžiančių į rinką gaminius, supakuotus į apmokestinamąją pakuotę, pareigos, kurias gamintojų ir importuotojų naudai pavesta vykdyti Organizacijai;
      3. **Kontrolės taryba** – pagal Pakuočių ir pakuočių atliekų tvarkymo įstatymo reikalavimus sutartinių įsipareigojimų kontrolei atlikti sudaryta taryba, į kurią įtraukiamas vienodas Organizacijos, pakuočių atliekų surinkėjų ir pakuočių atliekų naudotojų ir eksportuotojų asociacijų atstovų skaičius, taip pat vienas Lietuvos savivaldybių asociacijos atstovas ir vienas Lietuvos Respublikos aplinkos ministerijos atstovas;
      4. **Mokestis** – Lietuvos Respublikos mokesčio už aplinkos teršimą įstatyme (toliau – **Mokesčio už aplinkos teršimą įstatymas**) nustatytas mokestis už aplinkos teršimą pakuotės atliekomis, kurio mokėtoju laikomas Pavedimo davėjas;
      5. **Pakuočių atliekų tvarkymo užduotys** – Lietuvos Respublikos Vyriausybės ar jos įgaliotos institucijos nustatytos pakuočių atliekų naudojimo ir (ar) perdirbimo užduotys teisės aktuose nustatytu būdu (-ais) sutvarkyti pakuotės atliekų kiekį, kurį sutvarkius teisės aktuose nustatytu būdu ir tvarka, Pavedimo davėjas įgyja teisę pasinaudoti Mokesčio už aplinkos teršimą įstatyme nustatyta Mokesčio lengvata;
      6. **Paslaugos** – Organizacijos ir (ar) Organizacijos pavedimu trečiųjų asmenų atliekami veiksmai vykdant Gamintojų ir importuotojų pareigas ir Organizacijos įsipareigojimus pagal šią Sutartį, siekiant įgyvendinti Pakuočių atliekų tvarkymo užduotis;
      7. **Patvirtinantis dokumentas** – Lietuvos Respublikos Vyriausybės ar jos įgaliotos institucijos nustatytas dokumentas, patvirtinantis pakuočių atliekų sutvarkymą;
      8. **Subteikėjas** – tretysis asmuo, kurį šia Sutartimi prisiimtiems įsipareigojimams vykdyti pasitelkia Organizacija;
      9. **Sutartis** – reiškia šią Sutartį dėl apmokestinamosios pakuotės atliekų tvarkymo organizavimo ir kitų gamintojų ir importuotojų pareigų vykdymo;
      10. **Užsakymas** – Pavedimo davėjo raštu (pagal Organizacijos nustatytą formą) arba per Elektroninę sistemą teikiami kreipimaisi į Organizaciją ir šio kreipimosi patikslinimai, kuriais pavedama Organizacijai kolektyviai organizuoti pakuočių atliekų tvarkymą ir Pakuočių atliekų tvarkymo užduočių įvykdymą, nurodant informaciją apie visą išleistą ir (arba) planuojamą per kalendorinius metus išleisti į vidaus rinką pakuotės kiekį (pagal pakuotės rūšis), kuria remiantis Organizacija, vadovaujantis nustatytomis Pakuočių atliekų tvarkymo užduotimis,paskaičiuoja pakuotės atliekų kiekį, kurį reikia sutvarkyti Pavedimo davėjo naudai, kad Pavedimo davėjas būtų atleistas nuo Mokesčio ar jo dalies;
      11. **Užsakymo patvirtinimas** – Organizacijos patvirtinimas raštu (pagal Organizacijos nustatytą formą), el. paštu arba per Elektroninę sistemą, kad Organizacija šios Sutarties pagrindu organizuos Užsakyme nurodytos pakuotės atliekų kiekio (pagal pakuotės rūšis) sutvarkymą per Sutartyje nurodytą laikotarpį, vadovaujantis nustatytomis Pakuočių atliekų tvarkymo užduotimis.
   2. Kitos Sutartyje vartojamos sąvokos aiškinamos taip, kaip jos apibrėžtos Pakuočių ir pakuočių atliekų tvarkymo įstatyme, Atliekų tvarkymo įstatyme, Mokesčio už aplinkos teršimą įstatyme ir kituose pakuočių atliekų tvarkymą reglamentuojančiuose teisės aktuose.
2. **sutarties dalykas**
   1. Pavedimo davėjas paveda, o Organizacija įsipareigoja Sutartyje nustatytomis sąlygomis ir tvarka kolektyviai organizuoti pakuočių atliekų tvarkymą, vadovaujantis Atliekų tvarkymo įstatymu ir Pakuočių ir pakuočių atliekų tvarkymo įstatymu ir kitais teisės aktais, o Pavedimo davėjas įsipareigoja apmokėti už suteiktas Paslaugas šioje Sutartyje nustatytomis sąlygomis ir tvarka ir vykdyti kitas teisės aktuose Pavedimo davėjui nustatytas pareigas.
   2. Šalys aiškiai susitaria, kad Pavedimo davėjas individualiai vykdys visas Pavedimo davėjui Atliekų tvarkymo įstatyme ir Pakuočių ir pakuočių atliekų tvarkymo įstatyme nustatytas pareigas, išskyrus tas pareigas, kurias Pavedimo davėjas šia Sutartimi pavedė vykdyti Organizacijai.
3. **ŠALIŲ PAREIŠKIMAI IR PATVIRTINIMAI**
   1. Kiekviena Šalis pareiškia kitai Šaliai, kad yra tinkamai įsteigta, turi reikalingus leidimus ir (ar) licencijas veiklai vykdyti, veikia teisėtai pagal Lietuvos Respublikos įstatymus.
   2. Šalys supranta ir patvirtina, kad ši Sutartis sudaryta siekiant įgyvendinti gamintojų ir importuotojų pareigas kolektyviai organizuoti pakuočių atliekų tvarkymą, tinkamai įvykdyti Pakuočių atliekų tvarkymo užduotis ir siekiant sudaryti galimybę Pavedimo davėjui pasinaudoti Mokesčio už aplinkos teršimą įstatyme įtvirtinta Mokesčio lengvata.
   3. Pavedimo davėjas yra informuotas ir supranta, kad Organizacija, siekdama įvykdyti gamintojų ir (ar) importuotojų, pavedusių Organizacijai organizuoti apmokestinamosios pakuotės atliekų tvarkymą taip, kad būtų įvykdytos Pakuočių atliekų tvarkymo užduotys, privalo visiems gamintojams ir (ar) importuotojams teikti Paslaugas vienodomis sąlygomis.
   4. Pavedimo davėjas patvirtina ir garantuoja, kad: (1) jis yra įregistruotas gamintojų ir importuotojų sąvade; (2) jam yra žinoma pareiga organizuoti rūšiuojamąjį surinkimą, vežimą, paruošimą naudoti, naudojimą visų pakuočių atliekų, kurios susidarė naudojant gamintojų ir importuotojų tiektus Lietuvos Respublikos vidaus rinkai supakuotus gaminius, ir (ar) dalyvauti organizuojant tokių atliekų tvarkymą savivaldybių organizuojamose komunalinių atliekų tvarkymo sistemose; (3) jam yra žinoma pareiga apmokėti šios dalies 2 punkte nurodyto pakuočių atliekų surinkimo, vežimo, paruošimo naudoti ir naudojimo išlaidas; (4) jis turi pareigą tvarkyti pakuočių apskaitą ir teikti apskaitos ataskaitas Vyriausybės ar jos įgaliotos institucijos nustatyta tvarka; (5) Pavedimo davėjui yra žinoma, kad einamųjų kalendorinių metų laikotarpiu jis negali pavesti kolektyviai organizuoti pakuočių atliekas daugiau nei vienai licencijuotai gamintojų ir importuotojų organizacijai.
   5. Šalys patvirtina, jog laiko, kad Užsakymas, pateiktas per Elektroninę sistemą arba raštu (pagal Organizacijos nustatytą formą), ir Užsakymo patvirtinimas raštu (pagal Organizacijos nustatytą formą), el. paštu arba per Elektroninę sistemą yra laikomi neatskiriama šios Sutarties dalimi.
4. **ŠALIŲ TEISĖS IR PAREIGOS**
   1. **Organizacija įsipareigoja:**
      1. Tinkamai teikti Paslaugas, kad būtų įvykdytos Pakuočių atliekų tvarkymo užduotys. Tinkamas užduoties įvykdymas suteikia teisę Pavedimo davėjui pasinaudoti Mokesčio už aplinkos teršimą įstatyme numatyta Mokesčio lengvata, t.y. Organizacijai įvykdžius Pakuočių atliekų tvarkymo užduotis, Pavedimo davėjas atleidžiamas nuo mokesčio už aplinkos teršimą pakuotės atliekomis;
      2. Paslaugas teikti sąžiningai ir rūpestingai bei taip, kad tai labiausiai atitiktų Pavedimo davėjo interesus ir galiojančių teisės aktų reikalavimus;
      3. Užtikrinti, kad teisės aktų nustatyta tvarka Pavedimo davėjui ir (ar) kompetentingai institucijai būtų pateiktas Patvirtinantis dokumentas apie Pavedimo davėjo naudai sutvarkytas atitinkamos rūšies pakuotės atliekas;
      4. Paslaugas visiems gamintojams ir (ar) importuotojams, kurie pavedė Organizacijai organizuoti pakuočių atliekų tvarkymą, įskaitant Organizacijos steigėjus ir dalininkus, teikti vienodomis sąlygomis;
      5. Teikti informaciją Pavedimo davėjui apie pakuočių atliekų apskaitos, tvarkymo, ženklinimo, mokesčio už aplinkos teršimą pakuotės atliekomis ir kitais su Sutarties vykdymu susijusiais klausimais;
      6. Teikti informaciją apie Organizacijos įsipareigojimų pagal šią Sutartį vykdymą ir Pakuočių atliekų tvarkymo užduoties vykdymą;
      7. Vykdyti pareigas, susijusias su visuomenės švietimu ir informavimu, ir skirti ne mažiau kaip 3 procentus gautų pajamų visuomenės švietimui ir informavimui atliekų tvarkymo klausimais;
      8. Vykdyti kitas Sutartyje ir Lietuvos Respublikos teisės aktuose nustatytas Organizacijos pareigas.
   2. **Organizacija turi teisę:**
      1. Savo nuožiūra ir (ar) teisės aktų nustatyta tvarka pasitelkti Subteikėjus, be atskiro pranešimo Pavedimo davėjui, tačiau Organizacija visais atvejais išlieka atsakinga už Subteikėjų veiksmus ir įsipareigoja atlyginti dėl Subteikėjų veiksmų ar neveikimo Pavedimo davėjo patirtus tiesioginius nuostolius. Šalių susitarimu Pavedimo davėjo tiesioginiais nuostoliais laikomas Pavedimo davėjo sumokėtas mokestis už aplinkos teršimą pakuotės atliekomis, jeigu pareiga mokėti šį mokestį atsirado dėl Organizacijos arba Subteikėjo netinkamo įsipareigojimų vykdymo;
      2. Gauti informaciją ir dokumentus, susijusius su Atliekų tvarkymo įstatyme ir Pakuočių ir pakuočių atliekų tvarkymo įstatyme Pavedimo davėjui nustatytų pareigų vykdymu ir vykdyti Pavedimo davėjo sutartinių įsipareigojimų kontrolę;
      3. Laikinai sustabdyti įsipareigojimų pagal šią Sutartį vykdymą, apie tai informavusi Pavedimo davėją raštu (siunčiant pranešimą per Elektroninę sistemą arba el. paštu), jeigu Pavedimo davėjas ilgiau kaip 10 (dešimt) kalendorinių dienų nevykdo pareigos apmokėti už Paslaugas;
      4. Teikiant Paslaugas atstovauti Pavedimo davėjo interesams santykiuose su valstybės ir vietos savivaldos institucijomis.
      5. Jeigu Pavedimo davėjas Sutartyje nustatytais terminais nevykdo pareigos apmokėti už Paslaugas, Organizacija turi teisę savo pasirinkimu: (1) teisės aktų nustatytais terminais išduoti Pavedimo davėjui patvirtinančius dokumentus ir pareikalauti atsiskaityti už Paslaugas ir atlyginti tiesioginius nuostolius; (2) neišduoti Pavedimo davėjui Patvirtinančių dokumentų proporcingai neapmokėtai Paslaugų kainos daliai, atsižvelgiant į Pakuočių atliekų tvarkymo užduotis ir nutraukti Sutartį 10.4 p. nustatyta tvarka.
   3. **Pavedimo davėjas įsipareigoja:** 
      1. Sutartyje nustatyta tvarka ir terminais apmokėti už Paslaugas;
      2. Sutartyje nustatyta tvarka ir terminais pateikti Užsakymą ir teisingą informaciją apie į Lietuvos rinką planuojamą išleisti (išleistą) apmokestinamosios pakuotės kiekį (pagal pakuotės rūšis);
      3. Paaiškėjus aplinkybėms, galinčios įtakoti šios Sutarties vykdymą, apie tai nedelsiant informuoti Organizaciją;
      4. Organizacijai paprašius, nedelsiant pateikti tinkamam Sutarties vykdymui reikalingus dokumentus ir (ar) informaciją;
      5. Vykdyti kitas Sutartyje ir Lietuvos Respublikos teisės aktuose gamintojui ir (ar) importuotojui nustatytas pareigas.
   4. **Pavedimo davėjas turi teisę:**
      1. Šios Sutarties nustatyta tvarka gauti informaciją apie Organizacijos veiklą, išskyrus informaciją apie kitų Pavedimo davėjų į vidaus rinką tiektų ar tiekiamų pakuočių kiekį;
      2. Pavedimo davėjas turi kitas teises, kurias gamintojui ir (ar) importuotojui nustato Lietuvos Respublikoje galiojantys teisės aktai.
5. **UŽSAKYMAI IR PATVIRTINANTYS DOKUMENTAI**
   1. **Užsakymo pateikimas**. Pavedimo davėjas turi pareigą kiekvienais kalendoriniais metais, iki gruodžio 1 d., pateikti Organizacijai informaciją (Užsakymą), kuriame nurodomas per kitus kalendorinius metus Pavedimo davėjo planuojamas į vidaus rinką išleisti apmokestinamosios pakuotės kiekis (pagal pakuotės rūšis).
   2. **Užsakymo patikslinimas.** Pavedimo davėjas turi teisę iki einamųjų kalendorinių metų sausio 31 d. pateikti Organizacijai patikslintą informaciją apie planuojamą išleisti į vidaus rinką per einamuosius kalendorinius metus apmokestinamosios pakuotės kiekį (pagal pakuotės rūšis) (Užsakymo patikslinimas). Atskiru Šalių susitarimu Pavedimo davėjas turi teisę pateikti Organizacijai patikslintą informaciją apie planuojamą išleisti į vidaus rinką per einamuosius kalendorinius metus apmokestinamosios pakuotės kiekį (pagal pakuotės rūšis) (Užsakymo patikslinimas) kalendorinių metų eigoje. Jeigu Pavedimo davėjas patikslintos informacijos nepateikia, Organizacija vadovaujasi Sutarties 5.1 p. nustatyta tvarka pateiktu Užsakymu.
   3. Šalys susitaria, kad Užsakymas metų eigoje tikslinamas tokia tvarka:
      1. Pavedimo davėjas, pasibaigus kiekvienam kalendorinių metų ketvirčiui, ne vėliau kaip per 15 kalendorinių dienų, pateikia Organizacijai patikslintą informaciją apie per praėjusį ketvirtį išleistą į rinką apmokestinamosios pakuotės kiekį (pagal pakuotės rūšis). Šalys susitaria, kad patikslinta informacija apie per ketvirtą ketvirtį išleistą į vidaus rinką ir planuojamą išleisti į rinką apmokestinamosios pakuotės kiekį (pagal pakuotės rūšis) gali būti tikslinama ne vėliau kaip iki einamųjų kalendorinių metų gruodžio 10 d.
      2. Pasibaigus kalendoriniams metams, iki sausio 10 d., Pavedimo davėjas pateikia Organizacijai informaciją apie visą per ketvirtą kalendorinių metų ketvirtį faktiškai išleistą į vidaus rinką apmokestinamosios pakuotės kiekį.
   4. Sutarties 5.1 – 5.3 punktuose nurodytos informacijos pateikimas Organizacijai yra laikomas Užsakymu.
   5. Organizacija turi teisę nepatvirtinti šios Sutarties 5.3 p. nurodytos patikslintos informacijos apie išleistą į rinką apmokestinamosios pakuotės kiekį, jeigu: (1) visų ketvirčių patikslinimų suma apie bendrą išleistą į vidaus rinką apmokestinamosios pakuotės kiekį (pagal pakuotės rūšį) daugiau nei 10 (dešimt) proc. skiriasi nuo Užsakymo, pateikto iki einamųjų kalendorinių metų sausio 31 d. arba nuo paskutinio Organizacijos patvirtino Užsakymo patikslinimo; arba (2) pasibaigus kalendoriniams metams iki sausio 10 d. patikslintas faktiškai išleistas į vidaus rinką per ketvirtą ketvirtį pakuotės kiekis (pagal pakuotės rūšį) skiriasi daugiau nei 3 (trys) proc. nuo informacijos, kuri buvo pateikta iki gruodžio 10 d. (t. y. nuo ketvirto ketvirčio patikslinimo). Nurodytu atveju Organizacija turi teisę nepatvirtinti tik tos Užsakymo dalies, kuri skiriasi nuo Pavedimo davėjo pateikto ir Organizacijos patvirtinto Užsakymo.
   6. Užsakymai tikslinami per Organizacijos elektroninę sistemą. Užsakymas tampa neatskiriama Sutarties dalimi ir privalomas (įsigalioja) Šalims, kai Organizacija jį patvirtina. Organizacija gavusi Užsakymą ne vėliau kaip per 5 (penkias) darbo dienas jį patvirtina arba atsisako patvirtinti. Apie tai, kad Užsakymas patvirtintas arba atsisakoma jį patvirtinti, Organizacija informuoja Pavedimo davėją per Elektroninę sistemą, el. paštu arba raštu. Organizacija turi teisę nepatvirtinti patikslinto Užsakymo, jeigu patikslinimas neatitinka šioje Sutartyje nustatytų reikalavimų.
   7. Patvirtinančio dokumento forma ir turinys turi atitikti teisės aktų nustatytus reikalavimus. Patvirtinantis dokumentas laikomas pristatytu, jei jis pateikiamas Pavedimo davėjui per GPAIS sistemą, arba Pavedimo davėjui įteikiamas asmeniškai, išsiunčiamas Pavedimo davėjui registruotu laišku arba el. paštu, arba pateikiamas kitoje laikmenoje (pvz: Elektroninėje sistemoje), arba teisės aktų nustatyta tvarka Organizacija jį pateikia kompetentingai institucijai.
6. **PASLAUGŲ ĮKAINIAI** 
   1. Kiekvienais kalendoriniais metais iki gruodžio 1 d., Organizacija pateikia Pavedimo davėjui Paslaugų įkainius kitiems kalendoriniams metams. Paslaugų įkainiai laikomi patvirtintais Šalims pasirašius Sutarties 5.1 p. nurodytą Užsakymą, kuris pridedamas prie šios Sutarties kaip jos priedas. Paslaugų įkainiai pateikti eurais už kiekvieną Pavedimo davėjo į rinką išleistos pakuotės toną.
   2. Šalys susitaria, kad į pagal Sutartį teikiamų Paslaugų kainą yra įskaičiuotos išleistos į vidaus rinką pakuotės atliekų tvarkymo ir tvarkymo organizavimo išlaidos, visuomenės informavimo ir švietimo programos įgyvendinimo išlaidos, pakuočių atliekų surinkimo infrastruktūros plėtros išlaidos, Organizacijos veiklos administravimo bei kitų pareigų, numatytų Atliekų tvarkymo įstatyme, Pakuočių ir pakuočių atliekų tvarkymo įstatyme ir kitų Sutartyje nustatytų Organizacijos pareigų vykdymo išlaidos.
   3. Organizacija turi teisę vienašališkai pakeisti (sumažinti arba padidinti) Paslaugų įkainius visiems Pavedimo davėjams, kuriems Organizacija teikia Paslaugas atitinkamais kalendoriniais metais, jeigu savivaldybių organizuojamose komunalinių atliekų tvarkymo sistemose taikoma pakuočių atliekų surinkimo, vežimo, paruošimo naudoti ir naudojimo kaina pasikeičia (padidėja arba sumažėja) daugiau nei 10 (dešimt) procentų lyginant su praėjusiais kalendoriniais metais nustatytais įkainiais. Šalys susitaria, kad apie Paslaugų įkainių pasikeitimą Organizacija privalo pranešti prieš 30 (trisdešimt) kalendorinių dienų iki numatomo įkainių pasikeitimo.
   4. Šalys susitaria, kad jeigu kalendorinių mietų eigoje Lietuvos Respublikos teisės aktai nustatytų Pavedimo davėjui ir (ar) Organizacijai naujas pareigas, Šalys dėl šių pareigų vykdymo ir išlaidų apmokėjimo susitars atskiru rašytiniu susitarimu.
   5. Šalys susitaria, kad Pavedimo davėjas Organizacijai už Paslaugas moka kiekvieną kalendorinį mėnesį. Organizacija PVM sąskaitas-faktūras išrašo kiekvieno kalendorinio mėnesio paskutinę darbo dieną remiantis Pavedimo davėjo Sutartyje nustatyta tvarka pateiktu Užsakymu. Mokėjimai už Organizacijos teikiamas Paslaugas atliekami pagal pateiktas PVM sąskaitas-faktūras per 30 (trisdešimt) kalendorinių dienų nuo PVM sąskaitos-faktūros išrašymo dienos.
   6. Pavedimo davėjui po atitinkamo ketvirčio pateikus Užsakymą (informaciją apie per praėjusį ketvirtį faktiškai išleistą į rinką apmokestinamosios pakuotės kiekį (pagal pakuotės rūšis)), Organizacija išrašo išlyginamąją PVM sąskaitą-faktūrą. PVM sąskaita-faktūra išrašoma pasibaigus kiekvienam ketvirčiui ne vėliau kaip iki kito mėnesio 15 (penkioliktos) dienos. Mokėjimai pagal šias PVM sąskaitas-faktūras atliekami per 30 (trisdešimt) kalendorinių dienų nuo PVM sąskaitos-faktūros išrašymo dienos.
7. **ATSAKOMYBĖ**
   1. Jei bet kuri iš Šalių nevykdo arba netinkamai vykdo savo šioje Sutartyje nurodytus įsipareigojimus, Sutartį pažeidusi Šalis privalo atlyginti kitai Šaliai jos patirtus tiesioginius nuostolius.
   2. Jeigu Pavedimo davėjas praleidžia Sutartyje nustatytus atsiskaitymo terminus, Organizacija turi teisę reikalauti mokėti 0,02 proc. delspinigius nuo laiku nesumokėtos sumos už kiekvieną pradelstą dieną.
8. **NENUGALIMA JĖGA (force majeure)**
   1. Sutarties Šalys atleidžiamos nuo dalinio arba visiško šios Sutarties įsipareigojimų vykdymo, jeigu Sutartis nebuvo vykdoma dėl atsiradusių nenugalimos jėgos aplinkybių, t. y. dėl priežasčių, kurių Šalys negalėjo numatyti (potvynis, žemės drebėjimas, karo veiksmai, blokada ir kitos priežastys, kurių pašalinimas nepriklauso nuo Šalių valios ir galimybių), su sąlyga, kad šie veiksmai turėjo tiesioginę įtaką Sutarties vykdymui. Šiuo atveju Sutartis pratęsiama minėtų aplinkybių veikimo laikui.
   2. Šalis, kuri neturi galimybių įvykdyti Sutartyje prisiimtų įsipareigojimų dėl nenugalimos jėgos aplinkybių, per 10 kalendorinių dienų raštiškai praneša kitai Šaliai apie tokias aplinkybes. Šalis, laiku nepranešusi kitai Šaliai apie nenugalimos jėgos aplinkybes, neatleidžiama nuo šioje Sutartyje prisiimtų įsipareigojimų vykdymo.
   3. Jeigu nenugalimos jėgos aplinkybės vyksta daugiau kaip 3 mėnesius, bet kuri iš Šalių turi teisę nutraukti šią Sutartį. Šiuo atveju nei viena Šalis neturi teisės reikalauti iš kitos Šalies apmokėti dėl Sutarties nutraukimo patirtus nuostolius.
9. **KONFIDENCIALUMAS**
   1. Šalys susitaria laikyti konfidencialia bet kokią informaciją ar duomenis, kuri Šalims tapo žinoma vykdant šią Sutartį, įskaitant, bet neapsiribojant, informaciją ir duomenis, kurie pateikiami raštu, žodžiu ar bet kokia kita forma prieš ar po šios Sutarties sudarymo, nepriklausomai nuo to, ar ši informacija yra pažymėta kaip „konfidenciali“, ar ne. Visa informacija apie Pavedimo davėjo vykdomą veiklą, kuri Organizacijai tapo žinoma vykdant šią Sutartį, laikoma konfidencialia informacija (toliau – Konfidenciali informacija).
   2. Šalys įsipareigoja: (1) laikyti Konfidencialią informaciją paslaptyje ir jokia forma bei priemonėmis tiesiogiai ar netiesiogiai neviešinti, neplatinti ir neatskleisti Konfidencialios informacijos ar jos dalies jokiems tretiesiems asmenims bei nesudaryti sąlygų, kad Konfidenciali informacija ar jos dalis taptų prieinama tretiems asmenims; (2) naudoti Konfidencialią informaciją išimtinai tik tuo tikslu, kuriuo Konfidenciali informacija buvo pateikta; (3) susipažįstant su Konfidencialia informacija laikyti ją saugiai, apsaugant nuo trečiųjų asmenų priėjimo, įskaitant tinkamą saugumo priemonių parinkimą apsaugant ją nuo faktinio praradimo ar sunaikinimo; (4) nekopijuoti bei kitais būdais ir priemonėmis nefiksuoti ir nedauginti žodžiu, raštu ar kitomis priemonėmis bei būdais pateikiamos Konfidencialios informacijos; (5) nenaudoti Konfidencialios informacijos taip, kad tai tiesiogiai ar netiesiogiai pakenktų, prieštarautų ar darytų žalą Šalių interesams.
   3. Šalys turi teisę atskleisti Konfidencialią informaciją tik įstatymų nustatytais atvejais ir tvarka kompetentingoms institucijoms, taip pat Kontrolės tarybai, su sąlyga, kad jos nariai įsipareigojo saugoti Konfidencialią informaciją.
10. **SUTARTIES GALIOJIMAS, NUTRAUKIMAS IR KEITIMAS**
    1. Sutartis įsigalioja nuo sudarymo momento ir galioja neterminuotai.
    2. Sutartis gali būti nutraukta, pakeista ir (ar) papildyta raštišku Šalių susitarimu.
    3. Pavedimo davėjas turi teisę vienašališkai nutraukti Sutartį apie tai pranešęs Organizacijai prieš 30 (trisdešimt) kalendorinių dienų iki numatomo Sutarties nutraukimo. Nurodytu pagrindu nutraukus Sutartį, Organizacija turi pareigą teisės aktuose nustatytais terminais išduoti Pavedimo davėjui Patvirtinančius dokumentus proporcingai Pavedimo davėjo iki Sutarties nutraukimo apmokėtai Paslaugų sumai, skaičiuojant nuo Pakuočių atliekų tvarkymo užduoties. Pavedimo davėjo Organizacijai pagal Sutartį sumokėtos sumos negrąžinamos.
    4. Organizacija turi teisę vienašališkai nutraukti Sutartį, apie tai pranešusi Pavedimo davėjui raštu prieš 30 (trisdešimt) kalendorinių dienų, jeigu Pavedimo davėjas ilgiau kaip 30 (trisdešimt) kalendorinių dienų vėluoja apmokėti bet kurias pagal Sutartį mokėtinas sumas. Nutraukus Sutartį, Organizacija turi pareigą teisės aktuose nustatytais terminais išduoti Pavedimo davėjui Patvirtinančius dokumentus proporcingai Pavedimo davėjo iki Sutarties nutraukimo apmokėtai Paslaugų sumai, skaičiuojant nuo Pakuočių atliekų tvarkymo užduoties. Pavedimo davėjo Organizacijai pagal Sutartį sumokėtos sumos negrąžinamos.
11. **PRANEŠIMAI**
    1. Visa Šalių tarpusavio korespondencija, įskaitant, bet neapsiribojant Užsakymais, Užsakymų patvirtinimais, siunčiama Sutartyje nurodytais adresais, el. pašto adresais arba įteikiama asmeniškai pasirašytinai arba per Elektroninę sistemą, jei šioje Sutartyje nenustatyta kitaip.
    2. Šalys susitaria paskirti asmenis, atsakingus už šios Sutarties vykdymą:
       1. Organizacijos skiriamas asmuo: Erika Gražienė, [erika.graziene@gamtosateitis.lt](mailto:erika.graziene@gamtosateitis.lt), mob. tel.: +370 608 87377.
       2. Pavedimo davėjo skiriamas asmuo: \_\_\_\_\_\_\_\_\_\_\_\_\_\_\_\_\_\_\_\_\_.
    3. Vienos Šalies pranešimai ir kita korespondencija yra laikomi kitos Šalies gautais: įteikimo dieną, jeigu įteikta pasirašytinai; kitą dieną po išsiuntimo, jeigu siųsta registruotu paštu; išsiuntimo dieną, jeigu išsiųsta elektroniniu paštu (jeigu el. laiškas išsiųstas ne darbo valandomis, pranešimai laikomi įteiktais kitą dieną po išsiuntimo).
12. **BAIGIAMOSIOS NUOSTATOS**
    1. Šiai Sutarčiai yra taikoma Lietuvos Respublikos teisė.
    2. Visi ginčai, susiję su šia Sutartimi, spendžiami derybomis. Nepavykus išspręsti ginčo derybomis, ginčai sprendžiami Lietuvos Respublikos teisės aktų nustatyta tvarka pagal Organizacijos buveinės vietą.
    3. Jeigu kuri nors šios Sutarties nuostata prieštarauja Lietuvos įstatymams arba dėl kurios kitos priežasties tampa dalinai arba visai negaliojančia, ji nedaro negaliojančiomis likusių Sutarties nuostatų. Tokiu atveju, Šalys susitaria pakeisti negaliojančią nuostatą nauja ir teisėta nuostata, kuri, kiek tai įmanoma, turėtų tą patį teisinį ir ekonominį poveikį kaip ir pakeistoji norma.
    4. Visi Sutarties pakeitimai, papildymai ir priedai galioja tik tuo atveju, jei yra sudaryti raštu ir Šalių tinkamai pasirašyti. Visi Sutarties pakeitimai ir (ar) papildymai bei priedai yra neatskiriama šios Sutarties dalis.
    5. Sutartis sudaryta lietuvių kalba dviem vienodą teisinę galią turinčiais egzemplioriais, po vieną kiekvienai Šaliai.
    6. Šalys įsipareigoja pasikeitus Sutartyje nurodytiems Šalių rekvizitams nedelsiant apie tai pranešti.
13. **ŠALIŲ PARAŠAI IR REKVIZITAI**

|  |  |
| --- | --- |
| **PAVEDIMO DAVĖJAS** | **ORGANIZACIJA** |
| **UAB „..................................“** | **Gamintojų ir importuotojų asociacija „GAMTOS ATEITIS“** |
| Juridinio asmens kodas ................. | Juridinio asmens kodas 305991579 |
| PVM mokėtojo kodas ................... | PVM mokėtojo kodas LT100015489517 |
| Registruotos buveinės adresas ...................., Vilnius | Buveinės adresas Švitrigailos 11B, 03228 Vilnius |
| Tel.: +370 ..................  El. paštas: ................... | Tel.: +370 655 02 837  El. paštas: info@gamtosateitis.lt |
| Banko sąskaitos duomenys  Bankas AB ....... bankas Sąskaitos Nr. ........................... | Banko sąskaitos duomenys  Bankas Luminor bank AS Lietuvos skyrius,  kodas 40100 Sąskaitos Nr. LT154010051005591012 |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Direktorius  ............................... | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Direktorius  Karolis Šiaudkulis |
|  |  |

**2024 metai**

**PRIEDAS NR. 1**

**PRIE [DATA] SUTARTIES dėl APMOKESTINAMOSIOS PAKUOTĖS ATLIEKŲ TVARKYMO ORGANIZAVIMO** **NR. \_\_\_\_\_**

**užsakymas**

2023 m**.** \_\_\_\_\_\_\_\_\_\_\_ \_\_ d.

Vilnius

**Gamintojų ir importuotojų asociacija „GAMTOS ATEITIS“**, atstovaujama direktoriaus Karolio Šiaudkulio, veikiančio pagal įstatus (toliau – **Organizacija**)

ir

[pavadinimas], atstovaujama [pareigos, vardas, pavardė], veikiančio pagal [pagrindas] (toliau – **Pavedimo davėjas**),

toliau Organizacija ir Pavedimo davėjas kartu vadinami **Šalimis**, o kiekvienas atskirai **Šalimi**, susitarė:

1. Pavedimo davėjas paveda Organizacijai kolektyviai organizuoti pakuočių atliekų tvarkymą 2024 metais, remiantis žemiau nurodytais paslaugų teikimo įkainiais. Paslaugų įkainiai pateikti eurais už į rinką išleistos pakuotės toną (išskyrus gamintojo ir importuotojo veikloje susidarančią savų reikmių pakuotę).
2. Pavedimo davėjas žemiau esančioje lentelėje pateikia informaciją apie per 2024 metus planuojamą į vidaus rinką išleisti apmokestinamosios pakuotės kiekį (pagal pakuotės rūšis).

|  |  |  |  |
| --- | --- | --- | --- |
| **Pakuotės rūšis** | **Pakuotės atliekų tvarkymo organizavimo įkainiai 2024 metams, Eur už 1 t. į vidaus rinką išleistos pakuotės (be PVM)** | **Planuojamas išleisti į vidaus rinką pakuočių kiekis t.\*** |  |
| Stiklinė pakuotė (perdirbama) | 160,00 |  |
| Popierinė pakuotė (perdirbama) | 178,00 |  |
| **Popierinė pakuotė (neperdirbama)\*\*** | 10,00 |  |
| Plastikinė pakuotė (perdirbama) | 443,00 |  |
| **Plastikinė pakuotė (neperdirbama)\*\*** | 194,00 |  |
| PET pakuotė (perdirbama) | 443,00 |  |
| **PET pakuotė (neperdirbama)\*\*** | 194,00 |  |
| Medinė pakuotė (perdirbama) | 67,00 |  |
| **Medinė pakuotė (neperdirbama)\*\*** | 67,00 |  |
| Kombinuota pakuotė (perdirbama) | 384,00 |  |
| **Kombinuota pakuotė (neperdirbama)\*\*** | 37,00 |  |
| Metalinė (juodojo metalo) pakuotė (perdirbama) | 249,00 |  |
| Metalinė (aliuminio) pakuotė (perdirbama) | 249,00 |  |
| Kita pakuotė (perdirbama) | 420,00 |  |
| **Kita pakuotė (neperdirbama)\*\*** | 420,00 |  |

*\* Planuojamas išleisti į vidaus rinką pakuočių kiekis papildomai tikslinamas 2024 metų laikotarpyje, Sutartyje numatytomis sąlygomis.*

*\*\* Organizacija, vykdydama Pavedimo davėjo naudai 2024 metų* ***neperdirbamos pakuotės*** *atliekų tvarkymo užduotis, įsipareigoja sutvarkyti tik tą Pavedimo davėjo išleistos į vidaus rinką neperdirbamos pakuotės atliekų dalį, kurią, remiantis galiojančiais teisės aktais, galima sutvarkyti panaudojant energijai gauti, t.y.: Popierinė pakuotė (neperdirbama) – 3 procentai; Plastikinė pakuotė (neperdirbama) – 10 procentų; PET pakuotė (neperdirbama) – 10 procentų; Medinė pakuotė (neperdirbama) – 10 procentų; Kombinuota pakuotė (neperdirbama) – 5 procentai; Kita pakuotė (neperdirbama) – 23 procentai, skaičiuojant nuo Pavedimo davėjo deklaruoto į vidaus rinką planuojamo išleisti neperdirbamos pakuotės kiekio. Organizacija įsipareigoja užtikrinti tik nurodytos dalies neperdirbamos pakuotės atliekų tinkamą sutvarkymą.*

1. **Pavedimo davėjas patvirtina, jog jam yra žinoma, kad jis turi pareigą savo lėšomis valstybei sumokėti mokestį už aplinkos teršimą pakuotės atliekomis už į vidaus rinką išleistą neperdirbamos pakuotės kiekį, lygų: Popierinė pakuotė (neperdirbama) – 82 procentas; Plastikinė pakuotė (neperdirbama) – 63 procentų; PET pakuotė (neperdirbama) – 63 procentų; Medinė pakuotė (neperdirbama) – 35 procentai; Kombinuota pakuotė (neperdirbama) – 25 procentai; Kita pakuotė (neperdirbama) – 22 procentai, skaičiuojant nuo Pavedimo davėjo į vidaus rinką faktiškai išleisto pakuotės kiekio. Organizacija neįsipareigoja sutvarkyti aukščiau nurodyto neperdirbamos pakuotės atliekų kiekio ir neprisiima atsakomybės už nurodyto kiekio sutvarkymą.**

4. Šis priedas yra neatskiriama Sutarties dalis.

5. Priedas sudaromas dviem egzemplioriais – po vieną kiekvienai Šaliai.

|  |  |
| --- | --- |
| **PAVEDIMO DAVĖJAS** | **ORGANIZACIJA** |
| **[Pavadinimas]** | **Gamintojų ir importuotojų asociacija „GAMTOS ATEITIS“** |
| Juridinio asmens kodas | Juridinio asmens kodas 305991579 |
| **\_\_\_\_\_\_\_\_\_\_\_\_\_\_\_\_\_\_\_\_\_\_**  Direktorius  [vardas, pavardė] | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Direktorius  Karolis Šiaudkulis |